## Odluka o dodjeli koncesije za obavljanje djelatnosti radija na širem području Grada Zaprešića (L-ZA) ponuditelju Informativni centar Zaprešić, d.o.o.

### NN 99/2005 (16.8.2005.), Odluka o dodjeli koncesije za obavljanje djelatnosti radija na širem području Grada Zaprešića (L-ZA) ponuditelju Informativni centar Zaprešić, d.o.o.

# VIJEĆE ZA ELEKTRONIČKE MEDIJE

**1942**

Na temelju članka 62. stavaka 5. i 6. Zakona o
elektroničkim medijima (»Narodne novine« broj 122/03) Vijeće za elektroničke
medije na svojoj 56. sjednici održanoj 27. srpnja 2005., a na temelju
provedenog Javnog natječaja za dodjelu koncesije za obavljanje djelatnosti
radija i/ili televizije broj 04/05 (»Narodne novine«, broj 66/05) i provedenoga
postupka utvrđivanja postojanja uvjeta za dodjelu koncesije donijelo je

## ODLUKU

I. Koncesija za obavljanje djelatnosti radija na
širem području Grada Zaprešića (L-ZA) dodjeljuje se ponuditelju Informativni
centar Zaprešić d.o.o., Radio Zaprešić, MB: 3470547.

II. Vrijeme trajanja koncesije su 4 godine.

III. Godišnja naknada za koncesiju iznosi
20.000,00 kuna i plaća se u korist državnog proračuna. Naknada se plaća u 4
jednaka obroka, pri čemu svaki obrok dospijeva na naplatu danom isteka
razdoblja za koje je naknada plaćena. Ako Vijeće za elektroničke medije
izmijeni visinu i način plaćanja naknade za koncesiju za vrijeme trajanja ugovora
o koncesiji, nakladnik je dužan postupiti sukladno takvim izmjenama.

IV. Ponuditelj je dužan u roku od 15 dana od
dana objave Odluke u »Narodnim novinama« uputiti Hrvatskoj agenciji za
telekomunikacije zahtjev za obavljanjem tehničkog pregleda radi utvrđivanja
prostornih i tehničkih uvjeta.

V. Sukladno članku 19. stavku 6. Pravilnika o
javnom natječaju za dodjelu koncesija za obavljanje djelatnosti radija i/ili
televizije (»Narodne novine«, broj 138/04) Hrvatska agencija za
telekomunikacije dužna je obaviti tehnički pregled u roku od 30 dana, a ukoliko
to nije u mogućnosti, dužna je pisano obavijestiti Vijeće.

VI. Rok za sklapanje ugovora o koncesiji je 15
dana od dana obavljenog tehničkog pregleda. Ako ponuditelj u tom roku ne sklopi
ugovor o koncesiji, Vijeće će poništiti odluku o dodjeli koncesije, a nakladnik
nema pravo na naknadu štete.

VII. Odluka će se objaviti u »Narodnim
novinama«.

Obrazloženje

Vijeće za elektroničke medije na svojoj 47.
sjednici održanoj 24. svibnja 2005. godine donijelo je Odluku o raspisivanju
Javnog natječaja broj 04/05 za dodjelu koncesija za obavljanje djelatnosti
radija i/ili televizije. Javni natječaj objavljen je u »Narodnim novinama« broj
66 od 30. svibnja 2005. godine i u propisanom roku na javni je natječaj ponudu
dostavio ponuditelj Informativni centar Zaprešić d.o.o., Radio Zaprešić.

Vijeće je razmatranjem zaprimljene ponude
utvrdilo da ponuditelj ispunjava uvjete propisane Javnim natječajem. Tajnim je
glasovanjem odlučeno da se koncesija za obavljanje djelatnosti radija na širem
području Grada Zaprešića dodijeli ponuditelju Informativni centar Zaprešić
d.o.o., Radio Zaprešić.

Slijedom navedenoga odlučeno je kao u
dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je
ona konačna, ali se može pokrenuti upravni spor pred Upravnim sudom Republike
Hrvatske u roku od 30 dana od dana primitka odluke. Tužba se predaje ili šalje
neposredno sudu Republike Hrvatske u Zagrebu, a može se podnijeti i na zapisnik
kod redovnog suda nadležnog za obavljanje pravne pomoći.

Klasa:
612-12/05-02-91

Urbroj: 567-01/05-03

Zagreb,
3. kolovoza 2005.

Predsjednik

Vijeća za elektroničke medije

**mr****. sc. Denis Peričić, v. r.**

Odluka, NN 99/2005-1942